**Г1уллакхан ловзар**

**кхетош - кхиорхошца цхьаьна**

***«Бовза беза - нохчийн мотт!»***



**Х1оттийнарг**

**юкъараллин хьехархо**

**Мутушова М.А.**

**1алашо:** нохчийн меттан хаарш карла дахар; матте болу безам алсамбаккхар: нохчийн меттан хазалла гайтар.

Де дика хилийла шун лераме жюрин декъашхой, сан белхан накъостий!

Тахана вайн цхьаьнакхетар лерина ду вайн дахаран г1ирс хилла бехачу нохчийн меттан де билгала деш. цуьнга болу безам алсамбоккхуш. хаарш толлуш, карладохуш. Вайца цхьаьна гулбелла нохчийн матте безам болу кхетош - кхиорхой.

Ткъа х1инца вай д1ахьур ду кхетош - кхиорхошца г1уллакхан ловзар. Ловзаран ц1е: "Бовза беза - нохчийн мотт!" ю.

Вайн ловзаран кхайкхам "Нохчийн мотт 1амор!".

Йист йоцу х1орд санна, бу хьуна шорта,

Ша хууш волчунна вайн нохчийн мотт".

( Арсанукаев Шайхи Абдулмуслимович)

**Ловзаран болар**

Х1инца аса кхойкху ловзаре шина тобанна декъашхой, х1ора тобанехь 4 йа 6 декъашхо хила еза.

**1 - т1едиллар:** Х1ора а тобано шайн тоба векал ян тхьамда харжа, тобанна ц1е тилла, тобанан кхайкхам беш доцца дешнаш ала. Ойла ян хан 2 минот ю, тоьллачу тобанна 2 балл лур ю. Хьалха яьллачу тобано долор ду ловзар.

**2 - т1едиллар:** Ас байт д1айоьшар ю, аша цуьнан автор мила ву ала деза. Ойла ян хан 1 минот ю, нийса жоп деллачунна 3 балл хир ю.

1) "Шен ненан мотт халкъо

Сий ойъуш 1алашбахь,

Цу халкъан парг1ато

Цхьаммо а хьошур яц." ***(Мамакаев Мохьмад Амаевич).***

2) "Ладог1а цкъа соьга "хьекъале корта",

Ладог1а яккхий д1а лергара пот,

Йист йоцу х1орд санна бу хьуна шорта

Ша хууш волчунна вайн нохчийн мотт"

***(Арсанукаев Шайхи Абдулмуслимович)***

**3 - т1едиллар:** (Х1ора тобане хьалххе кечдина суьрташ ло) суьрташ т1ехь йолчу х1уманийн нохчийн маттахь ц1ераш д1аязъе. (хан 2 минот, 3 балл).

***1 тоба: Буька яй, т1ийриг, г1абли, бошхап, гуьйриг, мунда, г1ад - г1одан такхор, ворда, хуола, пханар, юьйцина керт, кхача - жижиг-галнаш;***

***2 тоба: Г1овтал, холхазан куй, урчакх, верта, кхача - жижиг-галнаш, аьшкал, кханча, уьйриг, лан, девзиг, кхаба, к1удал.***

**4 - т1едиллар:** (2 балл)

1 тоба - дагарде нохчийн маттахь к1иран денош ***(оршот, шинара, кхара, еара, п1ераска, шот, к1ира);***

2 тоба - нохчийн маттахь п1елгийн ц1ераш йийца ***( нана-п1елг, хьажо п1елг, юккъера п1елг, ц1е йоцу п1елг - маза п1елг, ц1аза п1елг).***

**5 - т1едиллар:** (1 минот. 3 балл)

***1 тоба*** - Нохчийн маттахь муьлха туьйра девза шуна? Дийца д1адолалуш муьлхачу дешнашца долало туьйра - ***(Шуна дика дийцарг, диканца шу дахарш);***

***2 тоба*** - Нохчийн маттахь муьлха туьйра девза шуна? Дийца чекхдолуш муьлхачу дешнашца долу туьйра - ***(Г1алдий - булдий царна, кай - бож вайна).***

**6 - т1едиллар: (**3 балл).

Х1ора а тобано 3 - 5 кица даладе.

**7 - т1едиллар:** 2 баллДог1у дош ала:

**1)** Мангал эцна, водахь балха,

Ирбе иза, хьакхий ... ***(аьлха).***

**2)** Цхьа стаг веанера керта,

Т1едуьйхина 1аьржа ... ***(верта).***

**3)** Кертахь хеза г1орг1а аз,

Екаш ерг ю йоккха ... ***(г1аз).***

**4)** Суна т1аьхьаевлла з1уганаш,

Йина яккхий ... ***(ж1уганаш).***

**5)** Суна эшац дечган гуьйриг,

Ас луьстур бу т1ерг1ан ... ***(уьйриг).***

6) Араволуш куй т1етилла,

Марсаяьлла 1аьнан ... ***(чилла).***

**8 - т1едиллар:** (хан 1 минот, 2 балл) оьрсийн маттера нохчийн матте гочде дешнаш:

1) Слон - 2) Чабрец -

Липа - Елка -

Сорока - Буйвол -

Береза - Кизил -

Черепаха - Индюк -

Сова - Мушмула -

Белка - Крапива -

Дятел - Сыворотка -

Стрекоза - Лебедь -

Река - Улитка -

**9 - т1едиллар:** (3 балл)х1ора тобанерарог1- рог1ана цхьацца т1е а г1уш, у т1ехь долу кехат харже, цу сурт хьаже, оцу сурта т1ехь болчу нохчийн яздархойн ц1е ала.

(***Абдулаев Лечи Шарипович; Айдамиров Абузар Абдулхакимович; Ахмадов Муса Магомедович; Арсанукаев Шайхи Абдулмуслимович; Ахматова Раиса Солтамурадовна; Бадуев Саь1ид Сулейманович; Бексултанов Муса Бексултанович; Гадаев Мохьмад -Салахь; Джамалханов Зайнди Вахаевич; Мамакаев Мохьмад Амаевич; Махмаев Жамалди Махмудович; Рашидов Шаид Рашидович; Сулейманов Ахьмад Сулейманович; Эдилов Хас - Магомед Эдилович).***

**10 - т1едиллар:** (хан 1 минот; 3 балл)Х1етал - метал д1а муха долало а олуш, тобанаша вовшашка х1етал – металш хатта 3-5:

Дийнахь - эла, буьйсанна лай? ***(ж1аьла).***

Жимчу дагарх х1ун олу? ***(жоммаг1а).***

Ша йоза хууш а бац, амма массо хенахь яз а до? ***(къолам).***

Ло а дац, ша абац, детица кхелича санна, аре к1аййина? ***(к1ац).***

Ц1инц1алг такхийна йоьду минц1алг? ***( махий, тай).***

Дуьнент1ехь уггаре а чехка ерг, маса ерг? (***ойла).***

**11 - т1едиллар:** (хан 2 минот; 2 балл)Х1ора а тобано сада1аран минот гайта, нохчийн маттахь берашца еш йолу.

**12 - т1едиллар:** (3 балл) Хьанна девза нохчийн мукъамаш? Х1инца шун йиш хир ю ладог1а мукъамашка. Шун декхар и мукъамаш муьлхарш бу а, олуш верг мила ву а хаа деза.

1. 15 секунды - Дадашева Тамара (Бераш, бераш кегий бераш);
2. 12 - Нохчийн шира илли (Теркаца суьйре ю);
3. 30 - Ташаева Марем (Г1арг1улеш);
4. 28 - Межиева Макка (Даймохк);
5. 30 - Айдамирова Аймани (Дади Айбика);
6. 16 - Эбиев Ильяс (Нана);
7. 17 - Джабраилов Турпал (Чурт санна лаьтта со);
8. 20 - Иризиева Лариса (Оьздангалла).

**13 - т1едиллар:** (3 балл) Х1ора а тобано цхьацца байт еша, нохчийн маттахь.

**14 - т1едиллар:** (3 балл)1аьржа яьшка. Хаттар: "Цхьа дог долу ши ваша?" - Х1ун ю яьшкичохь ерг? ***(Тукар).***

Цу т1ехь ловзарна кечдина хаттарш чекхдевли, ловзархой шуна баркалла ду, ловзарехь дакъалацарна. Х1инца вай жуьрис жам1дина, тоьлла тоба билгала яккхаре ладуг1ур ду.

Тоьллачу тобанна сийлаллин совг1ат кечдо.

Ловзар ду х1ара, ловзуш самукъа а долу, хаарш карла а довлу, ца хуург 1ама а 1ема. Массо а керла х1ума, дика дицдина хьалхалера х1ума ду.

Шайн хан а йойъуш х1окху ловзарехь дакъалоцуш хиллачу хьовсархошна даггара баркалла ала лаьа суна.

Вай ловзарна лерина хан чекхъели, шуна массарна Дела реза хилийла. 1адика йойла!

